CELEX: 52015PC0231
Language: da
Date: 2015-05-29
Title: Forslag til RÅDETS GENNEMFØRELSESAFGØRELSE om ændring af beslutning 2009/790/EF med henblik på at bemyndige Polen til at forlænge anvendelsen af en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 29.5.2015
            COM(2015) 231 final
            2015/0118(NLE)
            Forslag til
            RÅDETS GENNEMFØRELSESAFGØRELSE
            om ændring af beslutning 2009/790/EF med henblik på at bemyndige Polen til at forlænge anvendelsen af en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Begrundelse og formål
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 23. december 2014 anmodede Polen om tilladelse til fortsat at kunne afgiftsfritage afgiftspligtige personer med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse. I overensstemmelse med momsdirektivets artikel 395, stk. 2, underrettede Kommissionen ved brev af 6. februar 2015 de øvrige medlemsstater om Polens anmodning. Ved brev af 9. februar 2015 meddelte Kommissionen Polen, at den rådede over alle nødvendige oplysninger for at kunne vurdere anmodningen.
            
            
               Generel baggrund
            
            
               Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, stk. 14, kan Polen indrømme afgiftsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.
            
            
               I 2009 anmodede Polen om en fravigelse for at kunne forenkle momsforpligtelser for små virksomheder og for at gøre momsopkrævningen lettere for den nationale skatteforvaltning. Ved Rådets beslutning 2009/790/EF af 20. oktober 2009
                  2
                gav Rådet Polen tilladelse til at momsfritage afgiftspligtige personer med en årsomsætning, der højst er lig med modværdien i national valuta af 30 000 EUR indtil den 31. december 2012. Ved Rådets afgørelse 2012/769/EU
                  3
                blev undtagelsen forlænget indtil den 31. december 2015. Denne foranstaltning er valgfri for afgiftspligtige personer. Polen har nu anmodet om en forlængelse af denne foranstaltning.
            
            
               Det fremgår af de oplysninger, som Polen har fremsendt, at 103 617 afgiftspligtige personer med en omsætning mellem 10 000 og 30 000 EUR er omfattet af momsfritagelsen som følge af anvendelsen af foranstaltningen, og det har ført til en anslået reduktion af statens momsindtægter i 2013 på ca. 0,32 %. 
            
            
               Det foreslås derfor, at fravigelsen forlænges for endnu en periode indtil den 31. december 2018 eller indtil datoen for ikrafttrædelsen af et direktiv om de tærskler for årlig omsætning, under hvilke afgiftspligtige personer kan fritages for moms, alt efter hvilken dato der ligger først.
            
            
               Gældende bestemmelser på det område, som forslaget vedrører
            
            
               Andre medlemsstater har fået godkendt lignende fravigelser.
            
            
               Overensstemmelse med Unionens andre politikker og mål
            
            
               Foranstaltningen er i overensstemmelse med Unionens målsætninger for små virksomheder som fastsat i Kommissionens meddelelse "Tænk småt først" - En "Small Business Act" for Europa (KOM(2008) 394 af 25. juni 2008).
            
            
               2.RESULTAT AF HØRINGER AF INTERESSEREDE PARTER OG KONSEKVENSANALYSER
            
            
               Høring af de interesserede parter
            
            
               Ikke relevant.
            
            
               Ekspertbistand
            
         
         
            
               Der har ikke været behov for ekspertbistand.
            
            
               Konsekvensanalyse
            
            
               Formålet med forslaget til Rådets gennemførelsesafgørelse er at videreføre en forenklingsforanstaltning i yderligere 3 år, som fjerner mange af momsforpligtelserne for virksomheder, hvis årsomsætning højst er lig med modværdien i national valuta af 30 000 EUR, og forslaget har derfor potentielt en positiv virkning for reduktionen af de administrative byrder for over 100 000 afgiftspligtige personer sammenlignet med en forventet reduktion af de samlede momsindtægter på kun 0,32 %.
            
            
               3.JURIDISKE ASPEKTER AF FORSLAGET
            
            
               Resumé af forslaget
            
            
               Tilladelse til Polen til fortsat at kunne anvende en foranstaltning, der fraviger momsdirektivet, hvad angår en forenklingsforanstaltning for virksomheder med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse.
            
            
               Retsgrundlag
            
            
               Momsdirektivets artikel 395.
            
            
               Nærhedsprincippet
            
            
               Forslaget henhører under Den Europæiske Unions enekompetence. Subsidiaritetsprincippet finder derfor ikke anvendelse.
            
            
               Proportionalitetsprincippet
            
            
               Forslaget er i overensstemmelse med proportionalitetsprincippet af følgende grunde.
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               Reguleringsmiddel/reguleringsform
            
            
               Foreslået reguleringsmiddel: Rådets gennemførelsesafgørelse.
            
            
               I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en gennemførelsesafgørelse vedtaget af Rådet det bedst egnede instrument, eftersom det kan rettes til individuelle medlemsstater.
            
            
               4.VIRKNINGER FOR BUDGETTET 
            
            
               Forslaget har ingen virkninger for EU-budgettet, eftersom Polen vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.
            
            
               5.FAKULTATIVE ELEMENTER 
            
         
         
            
               Forslaget indeholder en udløbsklausul.
            
            
               2015/0118 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af beslutning 2009/790/EF med henblik på at bemyndige Polen til at forlænge anvendelsen af en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  4
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, stk. 14, i direktiv 2006/112/EF har Polen bemyndigelse til at indrømme momsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.
            
            
               (2)I henhold til Rådets beslutning 2009/790/EF
                  5
                har Polen bemyndigelse til, indtil den 31. december 2012 og som en undtagelse, at indrømme momsfritagelse til afgiftspligtige personer med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse. 
            
            
               (3)Ved Rådets gennemførelsesafgørelse 2012/769/EU
                  6
                blev undtagelsesforanstaltningen i Rådets beslutning 2009/790/EF forlænget indtil den 31. december 2015. 
            
            
               (4)Ved brev registreret i Kommissionen den 23. december 2014 anmodede Polen om tilladelse til yderligere at forlænge den foranstaltning, der fraviger artikel 287, stk.14, i direktiv 2006/112/EF, for fortsat at kunne indrømme momsfritagelse for afgiftspligtige personer, hvis årsomsætning højst er lig med modværdien i national valuta af 30 000 EUR beregnet på grundlag af kursen på dagen for tiltrædelsen. Ved hjælp af denne foranstaltning vil disse afgiftspligtige personer fortsat være fritaget for nogle eller alle de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.
            
            
               (5)Kommissionen underrettede ved brev af 6. februar 2015 de øvrige medlemsstater om Polens anmodning. Ved brev af 9. februar 2015 meddelte Kommissionen Polen, at den rådede over alle nødvendige oplysninger for at kunne vurdere anmodningen.
            
            
               (6)Det fremgår af de oplysninger, som Polen har fremsendt, at 103 617 afgiftspligtige personer har været omfattet af momsfritagelsen som følge af anvendelsen af foranstaltningen, og det har ført til en anslået reduktion af statens momsindtægter i 2013 på ca. 0,32 %.
            
            
               (7)Eftersom denne højere tærskel har medført en begrænsning af momsforpligtelserne for de mindste virksomheder, mens disse stadig kan vælge den almindelige momsordning i henhold til artikel 290 i direktiv 2006/112/EF, bør Polen have tilladelse til at anvende foranstaltningen i endnu en begrænset periode. Fravigelsen har ingen negative konsekvenser for Unionens egne indtægter hidrørende fra moms.
            
            
               (8)Beslutning 2009/790/EF, ændret ved afgørelse 2012/769/EU, bør derfor ændres i overensstemmelse hermed —
            
            
               VEDTAGET DENNE AFGØRELSE: 
            
            
               Artikel 1
            
         
         
            
               I artikel 2 i beslutning 2009/790/EF, som ændret ved artikel 1 i afgørelse 2012/769/EU, foretages følgende ændringer:
            
            
               "Artikel 2
            
            
               Denne afgørelse får virkning på dagen for meddelelsen.
            
            
               Den anvendes fra den 1. januar 2016 til den 31. december 2018".
            
            
               Artikel 2
            
            
               Denne afgørelse er rettet til Republikken Polen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 283 af 30.10.2009, s. 53-54.
               
               
                  
                     (3)
                  EUT L 338 af 12.12.2012, s. 27-28.
               
               
                  
                     (4)
                  EUT L 347 af 11.12.2006, s. 1.
               
               
                  
                     (5)
                  Rådets beslutning 2009/790/EU af 20. oktober 2009 om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 283 af 30.10.2009, s. 53).
               
               
                  
                     (6)
                  Rådets gennemførelsesafgørelse 2012/769/EU af 4. december 2012 (EUT L 338 af 12.12.2012, s. 27).